L’OBRA CULTURAL BALEAR CONDEMNA EL TANCAMENT DEL REPETIDOR DE TV3 A ALACANT

L’ENTITAT DEMANA A LES ADMINISTRACIONS RESPONSABLES QUE N’ASSEGURIN LA RECEPCIÓ A TOT EL TERRITORI

L’Obra Cultural Balear considera inacceptable el tancament, per part de la Generalitat Valenciana, del repetidor de la Carrasqueta, que assegurava la recepció de TV3, Canal 33 i 3/24 a les comarques del sud del País Valencià. L’amenaça de tancament afecta ara els altres dos repetidors, que cobreixen les comarques de València i de Castelló. L’entitat condemna l’actitud del govern valencià, que ha pres una decisió contrària a la lliure circulació d’informació. Segons l’OCB, el fet representa un retrocés inacceptable en el procés de normalització lingüística: per primera vegada en 20 anys una televisió en català deixarà de veure’s a una part dels Països Catalans. Aquest fet, per a l’entitat, és el resultat de la demagògia anticatalanista del govern valencià i de la incapacitat del ministeri d’indústria, responsable del canvi de freqüència de TV3, de trobar una solució, després d’haver obligat Acció Cultural a canviar el canal a través del qual emetia en territori valencià.      

L’entitat exigeix a la Generalitat Valenciana que respecti les llibertats d’expressió i d’informació. Per a l’OCB, una administració que tanca mitjans de comunicació perquè no comparteixen la seva visió del món, demostra poca assumpció dels principis més elementals de la democràcia. L’OCB vol manifestar, una altra vegada, la seva solidaritat amb l’entitat germana Acció Cultural del País Valencià, responsable de la recepció de TV3, davant la persecució que pateix per part de la Generalitat Valenciana. El tancament del repetidor d’Alacant només és la següent passa d’una campanya que va començar amb la imposició d’una multa de més de 300.000 euros a l’entitat. L’OCB reitera la seva exigència que la multa sigui retirada. 

L’entitat exigeix a la Generalitat Valenciana que rectifiqui la seva decisió i permeti la reobertura del repetidor de la Carrasqueta. També li exigeix que reconsideri la seva decisió de tancar els altres dos repetidors que reemeten el senyal de TV3 a la resta de territoris del País Valencià. També demana a la Generalitat Valenciana, a la Generalitat de Catalunya i al ministeri d’Indústria espanyol que arribin a un acord que legalitzi la recepció dels canals en català a tot el País Valencià. 

Per a l’OCB, la situació ideal passaria per un acord de reciprocitat que inclogués també la recepció d’IB3 al País Valencià i la de Canal 9 i Punt Dos a les Illes Balears. D’altra banda, segons l’entitat, qualsevol modificació del panorama televisiu a les Balears ha de passar per un augment significatiu de l’oferta en català. 

(Per a més informació: Pere Bueno 669022372)